Akademik litseylarga o‘qituvchilarni tanlov asosida ishga qabul qilish tartibi to‘g‘risidagi nizomni tasdiqlash haqida

O‘zbekiston Respublikasi Prezidentining 2017-yil 14-martdagi PQ-2829-son “O‘rta maxsus, kasb-hunar ta’limi muassasalari faoliyatini yanada takomillashtirish chora-tadbirlari to‘g‘risida”gi qaroriga muvofiq O‘zbekiston Respublikasi Oliy va o‘rta maxsus ta’lim vazirligining O‘rta maxsus, kasb-hunar ta’limi markazi va Bandlik va mehnat munosabatlari vazirligi qaror qiladi:
 1. Akademik litseylarga o‘qituvchilarni tanlov asosida ishga qabul qilish tartibi to‘g‘risidagi nizom ilovaga muvofiq tasdiqlansin.
 2. Mazkur qaror rasmiy e’lon qilingan kundan e’tiboran kuchga kiradi.
 Mazkur Nizom O‘zbekiston Respublikasi Prezidentining 2017-yil 14-martdagi PQ-2829-son “O‘rta maxsus, kasb-hunar ta’limi muassasalari faoliyatini yanada takomillashtirish chora-tadbirlari to‘g‘risida”gi qaroriga asosan akademik litseylarda bo‘sh (vakant) bo‘lgan o‘qituvchi lavozimlariga tanlov o‘tkazish tartibini belgilaydi.
 1. Ushbu Nizom barcha akademik litseylarga nisbatan tatbiq etiladi, harbiy akademik litseylar bundan mustasno.
 2. Akademik litseylarda o‘qituvchi lavozimiga nomzodlar tanlov asosida ishga qabul qilinadi. Tanlov bo‘sh (vakant) bo‘lgan o‘qituvchi lavozimlariga e’lon qilinadi.
 3. Tanlov mazkur Nizomga asosan tuziladigan Akademik litseyning o‘qituvchi lavozimiga nomzodlarni tanlab olish bo‘yicha komissiya (bundan buyon matnda Tanlov komissiyasi deb yuritiladi) tomonidan o‘tkaziladi.
 4. Akademik litseylarning o‘qituvchi lavozimiga o‘tkaziladigan tanlovda oliy ma’lumotga ega bo‘lgan shaxslar ishtirok etadi.
 5. Akademik litseylarga soatbay haq to‘lash shartlarida jalb etiladigan o‘qituvchilar tanlovda ishtirok etmagan holda rasmiylashtiriladi.
 6. Akademik litseylarda o‘qituvchi lavozimini egallash uchun o‘tkaziladigan tanlovda nomzodlar o‘z arizalariga asosan ishtirok etadi.
 7. Sudning hukmiga ko‘ra pedagogik faoliyat bilan shug‘ullanishi man etilgan shaxslar tanlovga qo‘yilmaydi.
 8. Akademik litseylarda o‘qituvchilar tanlovini o‘tkazish bo‘yicha taxminiy savollar majmui akademik litseylardagi har bir o‘qituvchi mutaxassisligi bo‘yicha alohida tegishli oliy ta’lim muassasalari tomonidan ishlab chiqiladi.
 9. Akademik litseylarda o‘qituvchi lavozimi bo‘shagan kundan boshlab 10 kun ichida akademik litseyning manzili va murojaat etish uchun telefon raqamlari ko‘rsatilgan holda bo‘sh (vakant) o‘qituvchi lavozimiga tanlov o‘tkazish to‘g‘risida ommaviy axborot vositalarida, Bandlik va mehnat munosabatlari vazirligining milliy vakansiyalar bazasi (ish.mehnat.uz)da va akademik litseyning rasmiy veb-saytida e’lon beriladi.
 10. Tanlovda ishtirok etish uchun nomzodlardan onlayn ariza, so‘rovnoma (rezyume)larni ommaviy axborot vositalarida, milliy vakansiyalar bazasi (ish.mehnat.uz)da va akademik litseyning veb-saytida qabul qilish e’lon berilgan kundan boshlanadi va 20 kun davom etadi.
 14. Tanlovda ishtirok etish uchun nomzodlardan hujjatlarni qabul qilish muddati tugaganda tanlovda ishtirok etish uchun hujjatlarni topshirgan nomzodlarning soni 1 nafardan oshmasa, tanlov o‘tkazilmaydi va akademik litsey tomonidan tanlov o‘tkazish to‘g‘risidagi e’lon qaytadan beriladi.
 15. Tanlov o‘tkazish uchun akademik litsey direktorining buyrug‘i bilan toq sondagi kamida 5 kishidan iborat quyidagi tarkibda komissiya tuziladi:
 komissiya raisi — akademik litsey direktori (u bo‘lmaganda, uning vazifasini bajaruvchi shaxs);
 komissiya raisi o‘rinbosari — oliy ta’lim muassasasi ta’lim sifatini nazorat qilish bo‘limi xodimi;
 komissiya kotibi — akademik litseyning kadrlar bo‘yicha inspektori;
 komissiya a’zolari — akademik litseyning direktor o‘rinbosari, tegishli oliy ta’lim muassasasi va akademik litseyning 3 nafar tajribali pedagogik ish stajiga va malaka toifasiga ega bo‘lgan o‘qituvchilar.
 16. Tanlov ikki bosqichda — test va suhbat shaklida o‘tkaziladi.
 17. Tanlov nomzodlardan hujjatlarni qabul qilish tugagandan keyin 10 kun ichida va har bir bosqich bo‘yicha alohida kunlarda o‘tkaziladi.
 Tanlov bo‘lib o‘tadigan kuni va vaqti haqida tanlov o‘tkazilishidan kamida 3 kun oldin komissiya kotibi tomonidan nomzodlarga xabar beriladi va bir vaqtning o‘zida akademik litseyning e’lonlar taxtasiga osib qo‘yiladi hamda akademik litseyning rasmiy veb-saytida e’lon qilinadi.
 18. Test savollari tanlov o‘tkazilayotgan o‘qituvchi lavozimi mutaxassisligi bo‘yicha tuziladi.
 19. Test savollari komissiya raisi tomonidan tasdiqlanadi.
 20. Test savollari va ularning javoblari komissiya kotibida saqlanadi va u ularning oshkora qilinmasligi uchun mas’ul hisoblanadi.
 21. Tanlov o‘tkazish uchun akademik litsey tomonidan alohida auditoriya ajratiladi.
 22. Tanlov o‘tkazilayotgan auditoriyaga mikrokalkulyator, jadval, kitob, uyali telefon, kompyuter, telekommunikatsiya vositalari va shpargalkalar olib kirish taqiqlanadi.
 23. Nomzodga test topshiriqlarini bajarish uchun 40 ta test savoli beriladi.
 24. Test savollarini yechish uchun 2 soat vaqt beriladi.
 25. Nomzodlarga beriladigan test savollari kitob shaklida bo‘ladi va uning titul varag‘ida nomzodning F.I.O., tanlov o‘tkazilgan kun, test savollariga berilgan javoblarni tekshirish natijalari va tekshirgan shaxsning (shaxslarning) F.I.O. va imzosi ko‘rsatiladi.
 26. Har bir test savolida 4 tadan javob varianti beriladi. Nomzodlar test savollarini yechishda faqat bitta to‘g‘ri javobni belgilashi lozim.
 To‘g‘ri javob test savoli kitobidagi test savolining o‘zida belgilanadi. Bunda test savolida berilgan variantlardan (A, B, C, D) biri havorang pastali sharikli ruchkadan foydalanilgan holda doiraga olish orqali belgilanadi.
 Javoblarni belgilashda o‘chirish va tuzatishlarga hamda bir nechta javobni belgilashga yo‘l qo‘yilmaydi.
 Javoblar to‘g‘ri belgilanishi uchun nomzod shaxsan javobgardir. Javoblarni noto‘g‘ri belgilagan nomzodlarning e’tirozi ko‘rib chiqilmaydi.
 27. Test sinovlarini o‘tkazish vaqtida nomzodning auditoriyadan chiqishi taqiqlanadi, nomzodning sog‘lig‘i yomonlashgan holatlar bundan mustasno.
 28. Test sinovlarini o‘tkazish vaqtida test sinovlari o‘tkazilayotgan auditoriyada nomzodlar va komissiya a’zolaridan tashqari boshqa shaxslarning bo‘lishi taqiqlanadi.
 29. Test sinovlarini o‘tkazishni boshlashdan avval komissiya kotibi nomzodlarga tanlov o‘tkazish tartibini tushuntirishi shart.
 30. Test topshiriqlarini belgilangan muddatdan oldin bajargan yoki test topshiriqlarini bajarish uchun ajratilgan vaqt tugagach, nomzodlar test materiallarini komissiya kotibiga topshiradi.
 31. Komissiya a’zolari test sinovlari o‘tkazilgandan so‘ng 3 soat ichida test savollariga berilgan javoblarni tekshirib, natijalarni (to‘g‘ri va noto‘g‘ri javoblar soni) tegishlicha har bir nomzodning test kitobi titul varag‘iga yozib qo‘yishi shart.
 32. Nomzodning test savollariga bergan to‘g‘ri javoblari komissiya tomonidan berilgan har bir to‘g‘ri javob uchun — 2,5 ball bilan baholanadi.
 33. Test sinovlari natijalari test sinovlari o‘tkazilgan kunda nomzodlarga e’lon qilinadi.
 34. Test sinovlari natijalariga ko‘ra 71 balldan yuqori ball to‘plagan nomzodlar test sinovlaridan muvaffaqiyatli o‘tgan hisoblanadi va ular tanlovning keyingi bosqichiga qo‘yiladi.
 35. Suhbat tanlov o‘tkazilayotgan o‘qituvchi lavozimining mutaxassisligi va pedagogika bo‘yicha savol-javob shaklida o‘tkaziladi. Bunda savollar biletida 5 ta savol beriladi.
 36. Savollar bileti komissiya raisi tomonidan tasdiqlanadi.
 37. Nomzodlar suhbat o‘tkaziladigan auditoriyaga kiritilgan vaqtda savollar biletlari orasidan birini tanlab oladi.
 38. Nomzodlarga savollar biletidagi savollarga tayyorlanish uchun 20 daqiqa vaqt beriladi.
 39. Biletdagi savollarga belgilangan muddatdan oldin javob berish uchun tayyor bo‘lgan yoki biletdagi savollarga tayyorlanish uchun ajratilgan vaqt tugagach, nomzod komissiya a’zolariga o‘z biletidagi savollarni navbat bilan o‘qib eshittiradi va ushbu savollarga og‘zaki javob beradi.
 40. Nomzodning savollarga bergan to‘g‘ri javoblari komissiya tomonidan berilgan har bir to‘g‘ri javob uchun — “20” ballik tizimda baholanadi.
 41. Nomzod tomonidan savolga javob berilgandan so‘ng, komissiyasining har bir a’zosi nomzodga o‘zining bahosini qo‘yadi. Komissiya a’zolari tomonidan qo‘yilgan baholar muhokama qilinib, o‘quvchiga o‘rtacha arifmetik ball qo‘yiladi.
 42. Suhbat natijalari suhbat yakunlangandan so‘ng nomzodlarga e’lon qilinadi.
 43. O‘rtacha arifmetik balli “60” balldan kam bo‘lgan nomzod suhbatdan o‘tmagan hisoblanadi.
 44. Suhbatdan muvaffaqiyatli o‘tgan (o‘rtacha arifmetik balli “60” va undan yuqori bo‘lgan) nomzodlar komissiya qaroriga asosan tanlovdan o‘tgan hisoblanadi va akademik litseyning o‘qituvchisi lavozimiga tavsiya etiladi.
 45. Tanlov o‘tkazish natijalari komissiya bayoni bilan rasmiylashtiriladi.
 46. Tanlovga kelmagan nomzodlar uchun qo‘shimcha tanlov o‘tkazilmaydi.
 47. Tanlov natijasidan norozi bo‘lgan nomzodlar akademik litsey direktorining buyrug‘i bilan tuziladigan apellatsiya komissiyasiga apellatsiya berish huquqiga ega.
 48. Apellatsiya komissiyasi tarkibiga komissiya faoliyatida ishtirok etmagan akademik litsey xodimlari orasidan komissiya raisi va kamida to‘rt nafar a’zo kiritiladi.
 Nomzod tanlov natijasidan norozi bo‘lgan taqdirda, tanlov natijasi e’lon qilingan vaqtdan boshlab 24 soat davomida apellatsiya berishi mumkin. Nomzod tomonidan berilgan apellatsiya apellatsiya komissiyasi tomonidan 24 soat ichida ko‘rib chiqilishi lozim.
 49. Mazkur Nizom talablarining buzilishida aybdor bo‘lgan shaxslar qonunchilik hujjatlariga muvofiq javobgar bo‘ladi.